Kohtuasi C-398/11

Thomas Hogan jt

versus

Minister for Social and Family Affairs, Iirimaa

ja

Attorney General

(eelotsusetaotlus, mille on esitanud High Court (Iirimaa))

„Eelotsusetaotlus — Sotsiaalpoliitika — Õigusaktide ühtlustamine — Töötajate kaitse tööandja maksejõuetuse korral — Direktiiv 2008/94/EÜ — Kohaldamisala — Täiendavad tööandja pensioniskeemid — Määratud väljamaksega ja kulude tasakaalul põhinev skeem — Ressursside ebapiisavus — Kaitstuse minimaalne tase — Majanduskriis — Tasakaalustatud majanduslik ja sotsiaalne areng — Liikmesriigi kohustused ressursside ebapiisavuse korral — Ebaõigest ülevõtmisest tulenev liikmesriigi vastutus”

Kokkuvõte – Euroopa Kohtu otsus (kolmas koda), 25. aprill 2013

Euroopa Liidu õigus – Üksikisikutele antud õigused – Liikmesriigipoolne rikkumine – Kohustus hüvitada üksikisikutele tekitatud kahju – Tingimused – Piisavalt selge rikkumine – Liikmesriikide ühetähenduslike kohustuste laad ja ulatus, mida Euroopa Kohus on täpsustanud – Liikmesriigi meetmed, mis ei ole taganud, et maksujõuetu ettevõtja endised töötajad saaksid kätte rohkem kui 49% neile täiendava tööandja pensioniskeemi alusel kogunenud pensionihüvitiste väärtusest

Direktiivi 2008/94 töötajate kaitse kohta tööandja maksejõuetuse korral tuleb tõlgendada nii, et see kuulub kohaldamisele endiste töötajate õiguste suhtes saada vanadushüvitist tööandja loodud täiendavast pensioniskeemist. (vt punkt 27 ja resolutsiooni punkt 1)

Direktiivi 2008/94 töötajate kaitse kohta tööandja maksejõuetuse korral artiklit 8 tuleb tõlgendada nii, et otsustades selle üle, kas liikmesriik on täitnud nimetatud artikliga kehtestatud kohustust, ei ole lubatud võtta arvesse riiklikku pensionihüvitist. Selle artikli eesmärk on tagada tööandja maksejõuetuse tekkimise korral töötajate huvide kaitse seoses õigusega saada vanadushüvitist vastavalt täiendavatele tööandja pensioniskeemidele. Selles sättes endas on märgitud, et seda kohaldatakse üksnes täiendavatele tööandja või tööandjatevahelistele pensioniskeemidele, täpsustades, et selle kaitse alla kuuluvad skeemid, mis ei kuulu riiklikesse sotsiaalkindlustusskeemidesse. (vt punktid 29 ja 33 ning resolutsiooni punkt 2)

Direktiivi 2008/94 töötajate kaitse kohta tööandja maksejõuetuse korral artiklit 8 tuleb tõlgendada nii, et selle kohaldamiseks piisab, kui täiendav tööandja pensioniskeem oli tööandja maksejõuetuks jäämise kuupäeval alarahastatud ja kui maksejõuetuse tõttu ei ole tööandjal vajalikke ressursse, et maksta pensioniskeemi piisavalt raha hüvitisesaajatele pensionihüvitiste täieliku väljamaksmise võimaldamiseks. Hüvitisesaajad ei pea tõendama muude tegurite olemasolu, mille tõttu nad kaotasid vanadushüvitise saamise õigused. Kõnealuses artiklis ei ole eristatud võimalikke mitmesuguseid tööandja maksujõuetuse põhjuseid, vaid kehtestatud töötajate huvide kaitse üldine kohustus, ning meetodid, mille abil liikmesriigid seda kohustust täidavad, on jäetud nende endi otsustada nii, et see oleks kooskõlas liidu õigusega, eelkõige direktiiviga 2003/41 tööandjapensioni kogumisasutuste tegevuse ja järelevalve kohta. (vt punktid 38 ja 40 ning resolutsiooni punkt 3)

Direktiivi 2008/94 töötajate kaitse kohta tööandja maksejõuetuse korral peab tõlgendama nii, et kui pärast Euroopa Liidu Kohtu 25. jaanuari 2007. aasta otsust kohtuasjas C-278/05: Robins jt ei ole asjaomase liikmesriigi kehtestatud meetmed taganud, et endised töötajad saaksid kätte rohkem kui 49% neile täiendava tööandja pensioniskeemi alusel kogunenud pensionihüvitiste väärtusest, siis ei ole need piisavad täitmaks antud direktiiviga ette nähtud kohustusi ja et selle liikmesriigi majandusolukord ei ole erandlik asjaolu, mis võiks õigustada töötajate huvide kaitset madalamal tasemel selliste vanadushüvitiste puhul, mida neil on õigus saada täiendavast tööandja pensioniskeemist. Seda, kas liikmesriik on nõuetekohaselt täitnud direktiivi 2008/94 artiklis 8 ette nähtud kohustusi, ei määra mitte liikmesriigi kehtestatud meetmete eripärad, vaid nende meetmete rakendamise tulemus. (vt punktid 45 ja 47 ning resolutsiooni punkt 4)